Ramaphosa sê dié monumente, standbeelde moet skuifPres. Cyril Ramaphosa. Foto: PresidencyZA/Twitter Monumente en standbeelde wat Suid-Afrika se verdelende verlede verheerlik, moet geskuif en hervestig word. Só het pres. Cyril Ramaphosa Donderdag gesê toe hy sy amptelike Erfenisdagtoespraak aanlyn aan Suid-Afrikaners gelewer het. “Ons kom uit ’n geskiedenis van vooroordeel en uitsluiting, en sedert demokrasie het ons gewerk om die erfenislandskap van ons land te transformeer. Die benaming en hernoeming van dorpe en stede vorm deel hiervan, asook die oprigting van nuwe standbeelde en monumente.” Volgens Ramaphosa is hy daarvan bewus dat die voorstel dat standbeelde en monumente geskuif en hervestig word tot omstredenheid gelei het en dat gesê word daar is ŉ poging om die land se geskiedenis uit te vee. “Die bou van ’n werklik nierassige samelewing beteken om sensitief te wees vir die geleefde ervarings van al hierdie land se mense. Ons vra hiervoor geen verskoning nie, want ons doel is om ’n verenigde nasie te bou. “Enige simbool, monument of aktiwiteit wat rassisme verheerlik, wat ons lelike verlede verteenwoordig, het geen plek in die demokratiese Suid-Afrika nie.” Ramaphosa het ook van die geleentheid gebruik gemaak om te reageer op die onlangse Clicks-advertensie wat tot ŉ rasseherrie gelei het. Hy het gesê daar moet weggedoen word met praktyke wat teen vroue diskrimineer. “’n Aanstootlike haaradvertensie wat onlangs gepubliseer is, wys dat ons nog ’n lang pad moet stap.” Daar moet ook vasgeskop word teen pogings om die land se vroue te minag deur middel van kru vorms van verteenwoordiging in die media, in advertensies en in die algemene kultuur, het Ramaphosa gesê. “Die apartheidsregering het ons kulture afgekraak en probeer om ons skaam te maak vir ons kulture, ons tradisies, ons tale en ons voorkoms. Dit is ontmoedigend om te sien dat in demokratiese Suid-Afrika steeds kru stereotipes is van swart vroue wat in die openbaar vertoon word.” Volgens Ramaphosa kan Suid-Afrikaners hulself nie as heeltemal vry beskou solank as wat die land se vroue en kinders in vrees vir misdaad leef nie. “Vir so lank as wat vroue geteister, mishandel, geslaan, verkrag en vermoor word, kan ons nie sê dat ons ’n beskaafde samelewing is nie. Die misbruik van vroue is nie ons tradisie nie, en dit is ook nie ons gebruik nie. Dit is nie en sal nooit ons erfenis wees nie.”